
Χειροποίητες δημιουργίες ‘’Ίριδας’’ στην Καπναποθήκη της Αυστροελληνικής 
Στην Καπναποθήκη της Αυστροελληνικής φιλοξενείται ο κεραμικός παράδεισος της ‘’Ίριδας’’, μια εντυπωσιακή συλλογή χειροποίητων κατασκευών με πρώτη ύλη τον πηλό, που αποπνέει την ομορφιά της τέχνης, και εναρμονίζει την αισθητική με την εκφραστική δύναμη των τοπικών δημιουργών. 
Πιατέλες και πιάτα σε διάφορα σχήματα, φόρμες και υφές, αγγεία, πολύχρωμα διακοσμητικά με κομψές λεπτομέρειες, πρωτότυπα τεχνουργήματα, κεραμικά έργα παιδιών καθώς και πίνακες ζωγραφικής συνθέτουν τον καμβά της ετήσιας έκθεσης του Καλλιτεχνικού και Πολιτιστικού Συλλόγου ‘’Ίριδα’’.  
Στα εγκαίνιά της ήταν παρών, χθες, ο Δήμαρχος Κιλκίς Δημήτρης Κυριακίδης και συνεχάρη την Πρόεδρο του Συλλόγου Μακρίνα Λαυδά και τους συντελεστές της έκθεσης για το ταλέντο και την καλλιτεχνική τους δημιουργία. 
Η ετήσια έκθεση κεραμικής - ζωγραφικής του Συλλόγου πραγματοποιείται  στο πλαίσιο των παράλληλων εκδηλώσεων της Εμποροπανήγυρης Κιλκίς και θα διαρκέσει έως την Κυριακή 6 Σεπτεμβρίου. 
Είναι επισκέψιμη στο κοινό καθημερινά κατά τις ώρες 10:30 – 13:30 και 18:30 – 21:00.   
